 
EESTI SEISUKOHT EUROOPA LIIDU TOIMIMISE LEPINGU ARTIKLI 258 ALUSEL EESTI VASTU ALGATATUD RIKKUMISMENETLUSE KOHTA


I. Sissejuhatus 

Välisministeerium esitab Vabariigi Valitsuse istungile Eesti seisukoha Euroopa Liidu toimimise lepingu (edaspidi ELTL) artikli 258 alusel Eestile saadetud ametliku kirja kohta. 

Eesti sai 15. juulil 2026 Euroopa Komisjonilt (edaspidi komisjon) ametliku kirja rikkumismenetluses nr 2026/0338. Komisjon leiab, et Eesti ei ole riigisisesesse õigusesse tähtaegselt üle võtnud direktiivi (EL) 2024/1275 hoonete energiatõhususe kohta[footnoteRef:1] (edaspidi direktiiv). Direktiivi ülevõtmise tähtpäev oli 29. mail 2026.  [1:  Euroopa Parlamendi ja nõukogu 24. aprilli 2024. aasta direktiiv (EL) 2024/1275 hoonete energiatõhususe kohta (uuesti sõnastatud) (ELT L, 2024/1275, 8.5.2024).] 


[bookmark: _Hlk204852304][bookmark: _Hlk216172753][bookmark: _Hlk191978509]Eesti nõustub komisjoni etteheitega. Direktiivi ülevõtmiseks plaanitakse muuta ehitusseadustikku, ehitusseadustiku ja planeerimisseaduse rakendamise seadust, energiamajanduse korralduse seadust ja elektrituruseadust. Eelnõu nimetatud seaduste muutmiseks on koostamisel. Samuti on alustatud asjakohaste määruste muutmise eelnõu koostamisega ning vajalike uute määruste koostamisega. Direktiivi ülevõtmiseks vajalikud õigusaktid jõustuvad plaanitu kohaselt hiljemalt 2027. aasta I kvartalis. 

Komisjoni ametlikule kirjale vastamise tähtpäev on 15. septembril 2026.  

Seisukoha ametlikule kirjale vastamiseks koostasid Kliimaministeeriumi ehituse ja elukeskkonna osakonna juhataja Lauri Suu (lauri.suu@kliimaministeerium.ee, 625 6483) ning Välisministeeriumi Euroopa Liidu õiguse büroo jurist Marika Toim-Moktefi (marika.toim-moktefi@mfa.ee, 637 7437). Rikkumismenetluses komisjonile vastuse esitamise eest vastutab Välisministeeriumi juriidiliste ja konsulaarküsimuste asekantsler Kerli Veski. 


II. Ülevaade rikkumismenetluse senisest käigust 

Eesti sai 15. juulil 2026 komisjonilt ametliku kirja rikkumismenetluses nr 2026/0338, milles komisjon heidab Eestile ette Kliimaministeeriumi valitsemisalasse kuuluva direktiivi (EL) 2024/1275 mitteõigeaegset ülevõtmist.
 
III. Komisjoni etteheide ja Eesti vastus

Komisjon leiab, et Eesti ei ole komisjonile teatanud ülevõtmise meetmetest, mis tagaksid direktiivi kõigi sätete täitmise. Seetõttu järeldab komisjon, et Eesti ei ole täitnud direktiivist tulenevaid kohustusi ega direktiivi tähtaegselt üle võtnud. 

Eesti nõustub komisjoni etteheitega. Direktiivi ülevõtmiseks vajalike õigusaktide koostamine on võtnud kavandatust kauem aega, kuna direktiivi mitme artikli (nt artiklid 3, 9 ja 10) ülevõtmiseks oli vaja läbi viia alusuuringuid (nt 2026. aasta juunis valminud mitteeluhoonete energiatõhususe maksimaalsete piirmäärade väljatöötamine[footnoteRef:2]). Samuti tuli teha direktiivi ülevõtmisega kaasneva rahalise mõju hindamine koos renoveerimiskava koostamisega, mis esitati komisjonile 2026. aasta juunis.  [2:  MEPS-uuringu-raport-2026.pdf] 


Direktiivi ülevõtmiseks on vaja muuta ehitusseadustikku, ehitusseadustiku ja planeerimisseaduse rakendamise seadust, energiamajanduse korralduse seadust ja elektrituruseadust. Eelnõu nimetatud seaduste muutmiseks on koostamisel. Samuti on alustatud asjakohaste määruste muutmise eelnõu koostamisega ja vajalike uute määruste koostamisega, mida on kokku kümme. Direktiivi ülevõtmiseks vajalikud õigusaktid jõustuvad plaanitu kohaselt hiljemalt 2027. aasta I kvartalis. 

IV. Rikkumismenetluse edasine kulg ning põhisumma või karistusmakse kohaldamise võimalus rikkumise jätkumise korral 

Ametlik kiri tähistab esimest formaalset etappi ELTL artiklis 258 sätestatud rikkumismenetluses. Kui komisjon Eesti vastusega ei nõustu, võib komisjon esitada Eestile põhjendatud arvamuse, milles määrab kahekuulise tähtaja rikkumise kõrvaldamiseks. 

Kui Eesti põhjendatud arvamusele vastamise ajaks komisjoni ülalnimetatud direktiivi ülevõtmise meetmetest ei teavita, võib komisjon pöörduda Euroopa Kohtusse ja nõuda rahalise karistuse määramist. Euroopa Kohus võib määrata Eestile rahalise karistuse vastavalt ELTL artikli 260 lõikele 3. Põhisumma (ühekordne summa, minimaalselt 193 000 eurot) määramist võib komisjon nõuda juhul, kui põhjendatud arvamusele vastamise ajaks ei ole direktiivi üle võetud, isegi kui direktiiv võetakse üle enne kohtuotsuse tegemist.[footnoteRef:3] Kui rikkumine kestab veel kohtuotsuse tegemise ajal, saab komisjon nõuda karistusmakse kohaldamist iga kohtuotsusele järgneva päeva eest, mis kulub direktiivi täieliku ülevõtmiseni.[footnoteRef:4] [3:  Põhisumma arvutamise valem: baasmäär 1150 EUR x tegur n (Eesti puhul 0,06) x rikkumise kestus (direktiivi ülevõtmise tähtpäevast) x raskuskoefitsient (skaala 1-20).]  [4:  Karistusmakse (päevas) arvutamise valem: baasmäär 3440 EUR x tegur n (Eesti puhul 0,06) x kestuskoefitsient (skaala 1-3) x raskuskoefitsient (skaala 1-20).] 

